b'\n_START_ARTICLE_\nRainer Eppelmann\n_START_PARAGRAPH_\nRainer Eppelmann (s\xc3\xbcndinud 12. veebruaril 1943 Berliinis) on Saksa luterlik vaimulik, teoloog ja poliitik._NEWLINE_Rainer Eppelmanni isa oli puusepp ja ema \xc3\xb5mblejanna. 1961. aasta augustis pidi ta seoses Berliini m\xc3\xbc\xc3\xbcri ehitamisega g\xc3\xbcmnaasiumi pooleli j\xc3\xa4tma, kuna Johannes Kepleri G\xc3\xbcmnaasium, kus ta \xc3\xb5ppis, asus L\xc3\xa4\xc3\xa4ne-Berliinis. Esialgu t\xc3\xb6\xc3\xb6tas ta katusepanija abina. 1962\xe2\x80\x931965 \xc3\xb5ppis ta m\xc3\xbc\xc3\xbcrsepaks ja hiljem t\xc3\xb6\xc3\xb6tas k\xc3\xa4sit\xc3\xb6\xc3\xb6lisena. 1964. aastal keeldus ta teenistusest Saksa DV Rahvaarmees, mille eest teda karistati 8-kuulise vanglakaristusega. 1969. aastal alustas Eppelmann \xc3\xb5pinguid Berliini Jutlustajatekoolis Paulinum, mille ta l\xc3\xb5petas 1974. aastal._NEWLINE_1975. aastal ordineeriti Rainer Eppelmann vaimulikuks. Alates 1974. aastast t\xc3\xb6\xc3\xb6tas jutlustaja ja vaimulikuna Berliini Samariitlaste koguduses ja Friedrichshaini koguduses. Vaimulikuna osales Rainer Eppelmann inim\xc3\xb5iguslusliikumises ja v\xc3\xb5ttis osa opositsioonilisest tegevusest. 1980. aastatel Stasi p\xc3\xbc\xc3\xbcdus teda kahel korral m\xc3\xb5rvata, kuid atentaadid eba\xc3\xb5nnestusid._NEWLINE_1989. aasta oktoobris oli Rainer Eppelmann \xc3\xbcks opositsioonilise partei Demokraatlik Algus (Demokratischer Aufbruch) asutajaid. 1990. aasta veebruaris sai ta portfellita ministriks Hans Modrowi valitsuses. 1990. aasta m\xc3\xa4rtsis valiti ta Rahvakoja liikmeks ja aprillis Demokraatliku Alguse esimeheks. 1990. aasta 12. aprillist kuni 2. oktoobrini oli Rainer Eppelmann Saksa DV desarmeerimise- ja kaitseminister, _NEWLINE_1990. aasta augustis \xc3\xbchines Demokraatlik Algus Saksamaa Kristlik-Demokraatliku Liiduga. 1990\xe2\x80\x932005 oli Rainer Eppelmann Saksamaa Kristlik-Demokraatliku Liidu esindajana Saksamaa Liidup\xc3\xa4eva liige._NEWLINE_Alates 1998. aastast on ta SS\xc3\x9cP Diktatuuri L\xc3\xa4bit\xc3\xb6\xc3\xb6tamise Sihtasutuse eestseisuse esimees.'